《归虞山三峰游剑门作》
清代·宗仰

昨自西浮玉，归来乌目巅。重探剑门迹，今雨旧雨连。

盘谈奇石剑，长啸豁崖前。拟蹑石罅上，茧丛绝攀援。

纡径造峰顶，藓滑女萝搴。划空一拳石，跃临殊未便。

倒悬状如伞，削就疑神仙。我独雄跨坐，同游皆骇然。

湖光衔夕照，村树含湖烟。相传周尚文，隐此为渔佃。

俯观极万象，眼底括三千。忽听晚钟送，心澄若湛渊。

暮色起林壑，白云相与还。陡闻众谷响，顿识临济禅。

作者简介：宗仰（一八六五—一九二一），又称中央，别号楞伽小隐、乌目山僧。俗家姓黄，名浩舜，常熟人。出家三峰寺为僧，转投镇江江天寺受戒，后投身孙中山领导的资产阶级民主革命，参与辛亥革命。圆寂于南京栖霞寺。